«Эльбрус» мафIэгур гъэ къэс цIыху мин 300-м щIигъум къагъэсэбэпынущ
Мазаем и 1-м япэу гъуэгу теуващ «фирменнэ» дамыгъэр зиIэ икIи КъБР-мрэ «Урысейм и гъущI гъуэгухэр» акционер зэгухьэныгъэ зэIухамрэ я къару зэхэлъкIэ къызэрагъэпэща «Эльбрус» мафIэгур.
Абы япэ къихуэу КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Налшык къалэ Правительствэм и Унэм щахуэзащ «Урысейм и гъущI гъуэгухэр» акционер зэгухьэныгъэ зэIухам и япэ вице-президент Мишарин Александр, «Урысейм и гъущI гъуэгухэр» акционер зэгухьэныгъэ зэIухам и вице-президент — «Федеральнэ пассажир компание» акционер зэгухьэныгъэ зэIухам и генеральнэ директор Акулов Михаил, «Урысейм и гъущI гъуэгухэр» акционер зэгухьэныгъэ зэIухам и къудамэм — Кавказ Ищхъэрэ гъущI гъуэгум и унафэщIым и япэ къуэдзэ Пястолов Владимир сымэ. Ахэр тепсэлъыхьащ дяпэкIэ зэрызэдэлэжьэнум пыщIа Iуэхухэм. Псалъэм папщIэ, зэщIыгъуу зэпкърахащ Налшык къалэм и транспорт системэр тэмэму зэтегъэувэным, абы и гъущI гъуэгу инфраструктурэр зыхуэныкъуэхэм, кърашэкI хьэлъэхэр къыщрах, щралъхьэ щIыпIэхэр къалэм дэхыным.
Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, «Урысейм и гъущI гъуэгухэр» акционер зэгухьэныгъэ зэIухам и япэ вице-президент Мишарин Александр сымэ гъуэгу трагъэуващ Москварэ Налшыкрэ я кум дэтыну «Эльбрус» фирмэ мафIэгур. КъБР-м Транспортымрэ гъуэгу хозяйствэмкIэ и министерствэр, «Федеральнэ пассажир компание» акционер зэгухьэныгъэ зэIухар зэрызэгурыIуам тету республикэм и унафэщIхэм къалэн зыщащIыжащ «Эльбрус» мафIэгур зэригъэлажьэм пыщIауэ ар зи мылъкуу щытым къыIэрымыхьэу къанэ ахъшэр хуапшыныжыну. «Федеральнэ пассажир компание» акционер зэгухьэныгъэ зэIухам пщэрылъ зыщищIыжащ поездыр зыхыхьэ категорием хуэфэщэн фIагъ яIэу транспорт Iуэхутхьэбзэхэр игъэзэщIэну. Иджырей вагоныщIэхэмкIэ къызэгъэпэща поездхэр плIы хъууэ щытынущ. Абыхэм псори зэхэту Iуэхутхьэбзэу сом мелард 1,6-м щIигъу ягъэзэщIэнущ.
«Гъэ къэс «Эльбрус» поездымкIэ цIыху мин 300-м щIигъу зекIуэнущ. Ар къэралым и гъущI гъуэгухэм зегъэужьынымкIэ лъэбакъуэщIэщ», — жиIащ мафIэгур щрагъажьэм Мишарин Александр.
КIуэкIуэ Юрий къыхигъэщхьэхукIащ ныкъуэдыкъуагъэ зиIэ цIыхуу ма- фIэгукIэ зекIуэхэм папщIэ тыншыпIэ псори иджы япэ дыдэу къызэрызэрагъэпэщар. «Абы икъукIэ мыхьэнэшхуэ иIэщ, сыту жыпIэмэ, республикэм щыпсэу ныкъуэдыкъуэхэр цIыху мин 65-м ноблагъэ, гу цIыкIукIэ фIэкI земыкIуэфхэр 2500-рэ мэхъу. Ахэр транспортым и лъэныкъуэкIэ зыхуей хуэгъэзэныр Iуэхутхьэбзэхэм я Iыхьэ нэхъыщхьэхэм ящыщщ», — къыхигъэщхьэхукIащ КъБР-м и Iэтащхьэм и къалэнхэр пIалъэкIэ зыгъэзащIэм.
Фирменнэ мафIэгумкIэ зекIуэхэм иджырей Iуэху-тхьэбзэхэр ягъуэтынущ. Вагонхэр я щIыбкIи я кIуэцIкIи екIуу къищIыкIащ. Дэтхэнэ поездми цIэ щхьэхуэ иIэщ, къыздикI, здэкIуэ щIыпIэхэм япыщIауэ.
«Урысейм и гъущI гъуэгухэр» акционер зэгухьэныгъэ зэIухам дызэрыт илъэсым Къэбэрдей-Балъкъэр Республикэм и гъущI гъуэгухэм я инфраструктурэм зегъэужьыным сом мелуан 290-м нэблагъэ тригъэкIуэдэнущ, ар 2013 гъэм елъытауэ хуэди 6-кIэ нэхъыбэщ, жиIащ Кавказ Ищхъэрэ гъущI гъуэгум и унафэщIым и япэ къуэдзэ Пястолов Владимир. А ахъшэр нэхъыбэу зыхухахыр Щэрдан, Прохладнэ станцхэм я гъущI гъуэгу инфраструктурэр къэгъэщIэрэщIэжынымрэ электрокъарур къызэрагъэсэбэпыр егъэфIэкIуэнымрэщ.
«Урысейм и гъущI гъуэгухэр» акционер зэгухьэныгъэ зэIухам и япэ вице-президент Мишарин Александр зэрыжиIамкIэ, КъБР-м и унафэщIхэм ящIыгъуу ахэр хэплъэнущ хьэлъэхэр къызэрырашэкIыр егъэфIэкIуэным, ахэр щралъхьэ, къыщрах щIыпIэхэр къалэ кIуэцIым дэхыным пыщIа Iуэхухэм. «А псоми къадэкIуэу дэ ди мурадщ мафIэгухэр зэрызекIуэ псынщIагъым хэгъэхъуэнымкIэ, хъугъуэфIыгъуэхэр, абыхэм республикэм щыкуэд мывэ зэтеудари хэту, къыщыщIахыну щIыпIэхэм екIуалIэ гъуэгухэр укъуэдиинымкIэ проектхэмкIэ дызэгурыIуэну», — къыхигъэщхьэхукIащ абы.
Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий зэIущIэм хэтахэм яхуиIуэтащ Налшык къалэм хьэлъэхэр зешэнымкIэ и инфраструктурэм и щытыкIэм щыгъуазэ зызыщIыну лэжьакIуэ гуп къызэрызэрагъэпэщынум, абы «Урысейм и гъущI гъуэгухэр» акционер зэгухьэныгъэ зэIухам и IэщIагъэлIхэри зэрыхэтынур. «Псом япэу дэ къалэм и кум щызэрашэ хьэлъэхэр дгъэмэщIэн хуейщ, гъущI гъуэгухэм щызекIуэ ма- фIэгухэм я зэранкIэ республикэм и къалащхьэм и гъуэгухэм транспортыр щызэтримыхьэн хуэдэу», — жиIащ абы.
КъБР-м и Iэтащхьэмрэ Правительствэмрэ я пресс-IуэхущIапIэ.
